Document ID: 32004R2103

32004R2103
L 365/12
SLUŽBENI LIST EUROPSKE UNIJE
09.12.2004.
UREDBA KOMISIJE (EZ) br. 2103/2004
od 9. prosinca 2004.
o prijenosu podataka o određenim ribarstvima u zapadnim vodama i Baltičkom moru
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru zajedničke ribarstvene politike (1), a posebno njezin članak 22. stavak 3.,
budući da:
(1)
Najveće razine godišnjeg ribolovnog napora za određena ribolovna područja i ribarstva utvrđene su Uredbom Vijeća (EZ) br. 1415/2004 od 19. srpnja 2004. (2), kako je predviđeno člankom 11. stavkom 2. Uredbe Vijeća (EZ) br. 1954/2003 od 4. studenoga 2003. (3) o upravljanju ribolovnim naporom koji se odnosi na određena ribolovna područja i resurse Zajednice i o izmjeni Uredbe (EZ) br. 2847/93 i stavljanju izvan snage uredaba(EZ) br. 685/95 i (EZ) br. 2027/95.
(2)
Uredba Komisije (EZ) br. 2092/98 od 30. rujna 1998. (4) o deklaraciji o ribolovnom naporu koji se odnosi na određena ribolovna područja i resurse Zajednice više nije usklađena s uredbama (EZ) br. 1954/2003 i 1415/2004 s obzirom na zapadne vode. Stoga je potrebno ponovno odrediti obveze vezane uz deklaracije o ribolovnom naporu za zapadne vode.
(3)
Postojeće obveze za deklaracije o ribolovnom naporu za Baltičko more, kako je utvrđeno u Uredbi (EZ) br. 2092/98, trebaju ostati na snazi.
(4)
Zbog broja i važnosti izmjena koje se trebaju provesti i s obzirom na povezanost između novih obveza za zapadne vode i postojećih obveza za Baltičko more, Uredbu (EZ) br. 2092/98 treba staviti izvan snage.
(5)
Mjere predviđene u ovoj Uredbi u skladu su s mišljenjem Odbora za ribarstvo i akvakulturu,
DONIJELA JE OVU UREDBU:
POGLAVLJE I.
ZAPADNE VODE
Članak 1.
Popis plovila s posebnom dozvolom za ribolov
1. Države članice, u roku od 30 dana od datuma stupanja na snagu ove Uredbe, Komisiji dostavljaju ažurirani popis plovila iz članka 7. Uredbe (EZ) br. 1954/2003 s korištenjem obrazaca izvješćivanja navedenih u Prilogu I. ovoj Uredbi.
2. U skladu s člankom 10. stavkom 2. Uredbe Vijeća (EZ) 1954/2003 i člankom 19. točkom (f) Uredbe (EZ) 2847/1993 (5), Komisiju će se svakodnevno obavješćivati o izmjeni podataka sadržanih u Prilogu I., slanjem cjelokupnog ažuriranog Priloga I. Komisiji u vrijeme izdavanja ili povlačenja posebne dozvole za ribolov, kako je navedeno u članku 8. stavku 3. Uredbe (EZ) 1954/2003.
Članak 2.
Ribolovni napor
1. Države članice Komisiji dostavljaju zbirne podatke o ribolovnom naporu koji su izvršila plovila iz članka 1. u prethodnom mjesecu, prije 15. svakog mjeseca, s korištenjem obrasca izvješćivanja navedenog u Prilogu II. ovoj Uredbi.
2. Za prvu deklaraciju o ribolovnom naporu, referentno razdoblje za zbirne podatke počinje 1. siječnja 2004.
POGLAVLJE II.
BALTIČKO MORE
Članak 3.
Popis plovila s posebnom dozvolom za ribolov
1. Države članice Komisiji dostavljaju popis plovila iz članka 2. Uredbe (EZ) br. 779/97, s korištenjem obrasca izvješćivanja navedenog u Prilogu III. ovoj Uredbi.
2. Komisija se obavješćuje o izmjeni popisa plovila, koristeći isti obrazac izvješćivanja, najkasnije četiri radna dana prije datuma ulaska plovila u ribolovno područje.
Članak 4.
Ribolovni napor
Države članice Komisiji dostavljaju zbirne podatke o ribolovnom naporu navedenom u drugoj i trećoj alineji članka 19. točke i. Uredbe (EEZ) br. 2847/93, u skladu s Prilogom IV. ovoj Uredbi.
POGLAVLJE III.
OPĆE ODREDBE
Članak 5.
Prijenos podataka i pristup podacima
1. Države članice Komisiji dostavljaju podatke iz članaka 1. do 4. putem Sustava za razmjenu podataka u ribarstvu (ili bilo kojeg budućeg sustava podataka koji odredi Komisija).
2. Komisija podatke o ažuriranim popisima plovila daje na raspolaganje putem Sustava za razmjenu podataka u ribarstvu (ili bilo kojeg budućeg sustava podataka koji odredi Komisija).
3. Za popis plovila iz članka 1. i deklaracije o ribolovnom naporu iz članka 2. Komisija prilagođava Sustav za razmjenu podataka u ribarstvu najkasnije do 1. srpnja 2005.
Do tog datuma, države članice Komisiji šalju podatke iz članaka 1. i 2. u obliku proračunske tablice, tako da je pošalju na odgovarajuću adresu poštanskog pretinca o kojoj Komisija obavješćuje države članice.
Članak 6.
Stavljanje izvan snage
1. Uredba (EZ) br. 2092/98 stavlja se izvan snage.
2. Upućivanja na Uredbu stavljenu izvan snage tumače se kao upućivanja na ovu Uredbu.
Članak 7.
Stupanje na snagu
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. prosinca 2004.

Labels: 12
20
18
6